ཁལ་ཁ་རྗེ་བཙུན་དམ་པ་ངག་དབང་བློ་བཟང་འཇམ་དཔལ་བསྟན་འཛིན་ཚུལ་ཁྲིམས་རྒྱ་མཚོ་
(༥) སྟོན་པའི་གཏད་རབས་དང་བཀའ་བསྡུ་རིམ་པར་བྱུང་ཚུལ། 	སྟོན་པ་ཐུགས་རྗེ་ཅན་གྱིས་བསྟན་པ་ཡོངས་རྫོགས་ཉན་ཐོས་འོད་སྲུང་ཆེན་པོ་ལ་གཏད་ནས་ཞིང་འདིའི་གདུལ་བྱའི་སྣང་ངོར་མྱང་ངན་ལས་འདས་པའི་ཚུལ་བསྟན་པ་དང་། ཐུབ་པའི་ཉན་ཐོས་དགྲ་བཅོམ་པ་བརྒྱ་ཕྲག་དུ་མ་ཉིན་རེ་བཞིན་མྱ་ངན་ལས་འདས། དེའི་ཚེ་ཐུབ་པའི་རྒྱལ་ཚབ་ཉན་ཐོས་འོད་སྲུང་ཆེན་པོས་འཁོར་རྣམ་བཞིའི་གདུལ་བྱ་ལེགས་པར་བསྐྱངས་ཤིང་སངས་རྒྱས་ཀྱི་བཀའ་བསྡུ་དང་པོ་བྱས་པ་སོགས་བསྟན་པ་ལ་རྨད་དུ་བྱུང་བའི་མཛད་རྗེས་རླབས་ཆེན་བཞག་ཅིང་། དེ་ལ་ཉན་ཐོས་འོད་སྲུང་ཆེན་པོ་ནི་བྲམ་ཟེ་ནཻགྲོདྷ་ཞེས་བྱ་བའི་རིགས་སུ་འཁྲུངས་ཤིང་། གཞོན་ནུ་ཉིད་ནས་ཐར་པའི་དགེ་མཚན་དང་འཁོར་བའི་ཉེས་དམིགས་མཐོང་སྟེ་ཡབ་ཀྱིས་བླངས་པའི་བྲམ་ཟེ་སེར་སྐྱ་བཟང་མོ་ཞེས་པ་བུད་མེད་གསེར་གྱི་མདོག་ཅན་འཇིག་རྟེན་ན་དཀོན་པ་དེ་དང་མཉམ་དུ་ལོ་མང་བསྡད་ཀྱང་འདོད་པའི་ཆགས་པ་རིང་དུ་བཏང་སྟེ། གཉིས་ཀ་མཉམ་དུ་ཁྱིམ་ནས་ཁྱིམ་མེད་པར་སྟོན་པ་ཐུགས་རྗེ་ཅན་གྱི་དྲུང་དུ་རབ་ཏུ་བྱུང་། སྡེ་སྣོད་གསུམ་ལ་སྦྱངས་པས་མི་རིང་བར་དགྲ་བཅོམ་པའི་གོ་འཕང་མངོན་དུ་བྱས། སྟོན་པ་མྱ་ངན་ལས་འདས་པའི་ཚུལ་བསྟན་པའི་དབྱར་དེར་ཉན་ཐོས་ཆེན་པོ་འོད་སྲུང་དགེ་འདུན་དང་བཅས་ཤིང་ནཻགྲོ་དྷི་ཕུག་པར་རྒྱལ་པོ་མ་སྐྱེས་དགྲས་མཐུན་རྐྱེན་སྦྱར་ནས་དབྱར་གནས་མཛད། དེའི་ཚེ་ཐུབ་པའི་ཉན་ཐོས་ཕལ་ཆེ་བ་མྱ་ངན་ལས་འདས་པའི་ཚུལ་ལ་གཟིགས་ནས་སྟོན་པ་སངས་རྒྱས་ཀྱི་བཀའ་བསྡུས་ཏེ་ཡིག་ཐོག་ཏུ་མ་བཀོད་ན་བསྟན་པ་ཉམས་པར་དོགས་ཀྱང་། ཐོག་མར་ཐོས་པ་མང་བའི་མཆོག་ཉན་ཐོས་ཀུན་དགའ་བོས་འབྲས་བུ་བཞི་མངོན་དུ་མ་བྱས་པར་བཀའ་ཐམས་ཅད་བསྡུ་བར་མི་ནུས་ཤིང་དེ་ཡང་བརྩོན་པའི་སྟོབས་ཆེས་ཆེར་མ་བསྐྱེད་ན་དགྲ་བཅོམ་པ་ཐོབ་པར་མི་ནུས་པའི་ཚུལ་མངོན་པར་ཤེས་པས་གཟིགས་ནས་ཀུན་དགའ་བོ་ལ་ཉེས་པ་བརྒྱད་བགྲངས་ཏེ་གནས་ནས་ཕྱུང་། དེས་བརྩོན་འགྲུས་ཀྱི་སྟོབས་ཆེས་ཆེར་བསྐྱེད་པས་མི་རིང་བར་དགྲ་བཅོམ་པའི་གོ་འཕང་མངོན་དུ་བྱས་པ་དང་། སླར་ཡང་འོད་སྲུང་ཆེན་པོས་ཀུན་དགའ་བོ་ནཻགྲོདྷའི་ཕུག་པར་དྲངས་ཏེ་བདེ་བར་གཤེགས་པའི་བཀའ་བསྡུ་བར་མ་བྱས་ན་བསྟན་པ་རིན་པོ་ཆེ་མྱུར་བར་ནུབ་པར་འགྱུར་བས་སངས་རྒྱས་ཀྱི་བཀའ་བསྡུ་བ་སྤྲོའམ་ཞེས་ལན་གསུམ་དྲིས། གསོལ་གཞིའི་ལས་ཀྱི་མདོ་སྡེ་བསྡུ་བར་བསྐོས།	དེ་ནས་ནཻགྲོ་དྷའི་ཕུག་པའི་ནང་དུ་དགྲ་བཅོམ་པ་ལྔ་བརྒྱའི་ཆོས་གོས་བརྩེགས་པ་ཁྲིར་བྱས་ཏེ་དེའི་ཐོག་ལ་ཉན་ཐོས་ཀུན་དགའ་བོས་མདོ་སྡེའི་སྡེ་སྣོད་ཡོངས་སུ་རྫོགས་པར་བློ་ཐོག་ནས་ཤར་ཤར་གསུངས་ཏེ་བསྡུས། དེ་ནས་འོད་སྲུང་ཆེན་པོ་ཆོས་ཀྱི་ཁྲི་ལ་བཞུགས་ནས་མངོན་པའི་སྡེ་སྣོད་དང་། ཉན་ཐོས་ཉེ་བར་འཁོར་གྱི་འདུལ་བའི་སྡེ་སྣོད་ཡོངས་སུ་རྫོགས་པར་བསྡུས། སྟོན་པའི་བསྟན་པ་ཉིན་མོ་ལྟར་གསལ་བར་མཛད། མཁས་པ་ཁ་ཅིག་གིས་སངས་རྒྱས་ཀྱི་བཀའ་ཡི་གེར་བཀོད་པ་འདི་ནས་ཁོ་ནར་འགོ་འཛུགས་པར་བཤད་ཅིང་། ལ་ལ་སངས་རྒྱས་ཞལ་བཞུགས་ཀྱི་དུས་ནས་རྒྱལ་པོ་ཤར་བའི་བཙུན་མོ་སྔོ་བསངས་མ། །བུད་མེད་ཀྱི་འཁོར་ལྔ་བརྒྱ་དང་བཅས་པས་མཚན་མོ་སྒྲོན་མེའི་འོད་ལ་སངས་རྒྱས་ཀྱི་བཀའ་བཀླགས་པར་འདུལ་བ་ལུང་ལས་གསུངས་ཞེས་འདོད་པ་གཉིས་ལས། ཕྱི་མ་འཐད་པར་སེམས་ཏེ། རྒྱལ་པོ་གཟུགས་ཅན་སྙིང་པོས། སངས་རྒྱས་ལ་དངོས་སུ་ཞུས་ནས་སྟོན་པའི་སྐུ་བརྙན་དང་། བརྩམ་པར་བྱ་ཞིང་དབྱུང་བ་བྱ། །ཞེས་སོགས་ཀྱི་ཚིགས་གཅད་གཉིས་ཡི་གེར་བྲིས་ནས། རྒྱལ་པོ་ཨུ་ཏྲ་ཡ་ན་ལ་སྐྱེས་སུ་བསྐུར་བའི་གཏམ་རྒྱུད་ལྟར་སངས་རྒྱས་ཞལ་བཞུགས་པའི་དུས་སུ་ཡང་བཀའ་ཡི་གེར་འཁོད་པ་ཡོད་པས་སོ། །	དེ་ལྟར་བཀའ་བསྡུ་དང་པོ་སངས་རྒྱས་ནས་ཉན་ཐོས་འོད་སྲུང་ཆེན་པོས་བསྟན་པ་ཡོངས་རྫོགས་ཀུན་དགའ་བོ་ལ་གཏད་དེ་ཁྱོད་ཀྱིས་ཤ་ནིའི་གོས་ཅན་ཞེས་པའི་ཉན་ཐོས་ཤིག་འོང་བ་དེ་ལ་བསྟན་པ་གཏོད་ཅིག་ཅེས་བསྐུལ་ནས་རི་བོ་བྱ་རྐང་དུ་བྱོན་ནས་དེར་ཐུབ་པས་གནང་བའི་ཕྱག་དར་ཁྲོད་ཀྱི་སྣམ་སྦྱར་བཞེས་ནས་རྩྭའི་གདན་ལ་སྐྱིལ་མོ་ཀྲུང་གིས་བཞུགས་ཏེ་རྒྱལ་བ་མ་ཕམ་པ་འཇིག་རྟེན་དུ་བྱོན་ནས་ཆོས་ཀྱི་འཁོར་ལོ་བསྐོར་བ་མ་གྱུར་བར་དུ་སྐུ་ཕུང་མི་འཇིག་པར་བྱིན་གྱིས་བརླབས་ནས་མྱ་ངན་ལས་འདས།	སྟོན་པའི་གཏད་རབས་གཉིས་པ་ཀུན་དགའ་བོས་བསྟན་པ་སྐྱོང་བའི་སྐབས་བྲམ་ཟེ་བྷར་དྷཛ་ཞེས་པ་སྒྱུ་མའི་རིག་སྔགས་ཤིན་ཏུ་མཁས་པ་ཞིག་མ་ག་དྷ་ཡོང་། སྟོན་པའི་ཉན་ཐོས་རྣམས་དང་ཆོ་འཕྲུལ་འགྲན་ཏེ། ཕྱོགས་བཞིར་གསེར་དངུལ་ཟངས་ལྕགས་ཀྱི་རི་བོ་བཞི་དང་སྐྱེད་མོས་ཚལ་དང་པདྨི་རྫིང་བུ་བཞི་བཞི་ཡོད་པ་རེ་སྤྲུལ་པར། ཀུན་དགའ་བོས་གླང་ཆེན་གཏུམ་པོ་མང་པོར་སྤྲུལ་ཏེ་པདྨརྣམས་ཟོས། རྫིང་བུ་རྣམས་དཀྲུགས། འཐོར་རླུང་གིས་ལྗོན་ཤིང་རྣམས་བཅག རྡོ་རྗེའི་ཆར་ཕབ་ཏེ་ར་བ་དང་རི་རྣམས་བཤིགས། སླར་ཡང་སྐུའི་བཀོད་པ་ལྔ་བརྒྱ་ཙམ་གཅིག་ཏུ་བསྟན་ནས་ལ་ལས་འོད་འབྱིན། ལ་ལས་ཆར་འབེབས་པ་སོགས་ཆོ་འཕྲུལ་རྣམ་པར་སྣ་ཚོགས་བསྟན་ཏེ། བྲམ་ཟེ་བྷར་དྷ་ཛ་འཁོར་ལྔ་བརྒྱ་དང་བཅས་པ་བཏུལ། གཞན་ཡང་དེར་འདུས་པའི་སྐྱེ་བོའི་ཚོགས་རྣམས་དད་པར་གྱུར་ཏེ་བདེན་པར་མཐོང་བ་ལ་བཀོད།	དེའི་ཚེ་ཁྱིམ་བདག་ཤ་ནའི་གོས་ཅན་རྒྱ་མཚོར་རིན་པོ་ཆེ་ལེན་དུ་ཕྱིན་པ་ཚུར་འཁོར་ཏེ་སྟོན་པ་གང་ན་བཞུགས་དྲིས་པས། མྱ་ངན་ལས་འདས་སོ་ཞེས་ཐོས་མ་ཐག་བརྒྱལ། སླར་སངས་པ་དང་ཤུ་རིའི་བུ་དང་མོའུ་འགལ་གྱི་བུ་འོད་སྲུང་ཆེན་པོ་སོགས་གང་ན་བཞུགས་པ་དྲིས་པས། དེ་དག་ཀྱང་མྱ་ངན་ལས་འདས་སོ་ཞེས་ཐོས་པས་སླར་ཡང་བརྒྱལ། དེ་ལས་སངས་པ་དང་འོ་ན་ད་ལྟ་སྟོན་པའི་ཉན་ཐོས་གཙོ་བོ་སུ་བཞུགས་པ་དྲིས་པས། ཀུན་དགའ་བོ་ཡོད་པར་ཤེས་ནས་རྒྱལ་བུ་རྒྱལ་བྱེད་ཀྱི་ཚལ་དུ་ཀུན་དགའ་བོ་ཉན་ཐོས་དགེ་འདུན་དང་བཅས་པར་ལོ་ལྔ་བཅུའི་དུས་སྟོན་བྱས་ཤིང་། མཐར་ཤ་ནའི་གོས་ཅན་རང་ཉིད་ཀྱང་ཀུན་དགའ་བོའི་དྲུང་དུ་རབ་ཏུ་བྱུང་ནས་བསྙེན་པར་རྫོགས། སྡེ་སྣོད་གསུམ་ལ་སྦྱངས་པས་མི་རིང་པར་དགྲ་བཅོམ་པར་གྱུར། ཀུན་དགའ་བོས་ཤ་ནའི་གོས་ཅན་ལ་བསྟན་པ་ཡོངས་རྫོགས་གཏད་དེ་དུས་ནམ་ཞིག་ན་ཁྱོད་ཀྱི་སློབ་མ་ཉེར་སྦས་ཞེས་པ་ཞིག་འབྱུང་བར་དེ་ལ་བསྟན་པ་གཏོད་ཅིག ཅེས་ལུང་བསྟན་ནས་མྱུར་བར་མྱ་ངན་ལས་འདའ་བར་བཞེད་དེ་ཆུ་བོ་གང་གུའི་འགྲམ་དུ་ཕྱིན། བྲམ་ཟེའི་ཆོས་རྒྱུད་འཛིན་པའི་སྟོན་པ་འཁོར་ལྔ་དང་བཅས་པ་ཞིག་བྱུང་ནས་ཀུན་དགའ་བོ་ལ་རབ་ཏུ་བྱུང་ནས་བསྙེན་པར་རྫོགས་པ་གསོལ་བ་བཏབ། དེ་དག་རབ་ཏུ་བྱུང་བའི་དོན་དུ་ཀུན་དགའ་བོས་གངྒཱའི་དབུས་སུ་གླིང་ཆུང་ངུ་ཞིག་སྤྲུལ་ཏེ་ཉིན་མོའི་གུང་ལ་རབ་ཏུ་བྱུང་ཞིང་བསྙེན་པར་རྫོགས་མ་ཐག་དགྲ་བཅོམ་པར་གྱུར་པས་དགྲ་བཅོམ་པ་ཉི་མ་གུང་པ་འམ་ཆུ་དབུས་པ་ཞེས་གྲགས། དེས་མཁན་པོ་ཀུན་དགའ་བོ་མྱ་ངན་ལས་འདའ་བར་ལྟ་བ་མ་བཟོད་ནས་དེའི་གོང་དུ་མྱ་ངན་ལས་འདའ་བར་འདོད་པ་ན་ཀུན་དགའ་བོས། ཁྱོད་མྱ་ངན་ལས་མ་འདའ་ཞིག ཁྱོད་སོང་ལ་ཁ་ཆེ་ཡུལ་དུ་བསྟན་པ་སྤེལ་ཅིག དེ་བཞིན་གཤེགས་པས་ཁ་ཆེ་ནི་བསམ་གཏན་གྱི་གནས་དང་མཐུན་པ་སྟེ། དེར་དགྲ་བཅོམ་པ་ཉི་མ་གུང་པ་ཞེས་བྱ་བས་སངས་རྒྱས་ཀྱི་བསྟན་པ་སྤེལ་བར་འགྱུར་རོ། །	ཞེས་ལུང་གིས་ཟིན་པ་ལྟར་གནས་དེར་ཕེབས། ཆོ་འཕྲུལ་དུ་མས་ཀླུ་མི་སྲུན་པ་རྣམས་བཏུལ་བས་ཡུལ་དེའི་མི་རྣམས་དད་པ་ཆེས་ཆེར་འཕེལ། སྡེ་སྣོད་གསུམ་གྱི་ཆོས་གསུངས་པས་སངས་རྒྱས་ཀྱི་བསྟན་པ་ཉིན་མོ་ལྟར་གསལ་བ་ནས་དུས་ཕྱིས་ཏུ་རི་ཁའི་དམག་གིས་འཇིགས་པ་མ་བྱུང་བར་དུ་བསྟན་པ་རིན་པོ་ཆེ་ཉིན་མོ་ལྟར་གསལ་བར་གྱུར་ཏོ། །	ཀུན་དགའ་བོ་མྱ་ངན་ལས་འདས་པའི་རྗེས་སྟོན་པའི་གཏད་རབས་གསུམ་པ་ཤ་ནའི་གོས་ཅན་གྱིས་ཡུལ་དབུས་ཀྱི་གྲོང་ཁྱེར་ཆེན་པོ་དྲུག་ན་གནས་པའི་འཁོར་རྣམ་བཞིའི་གདུལ་བྱ་བགྲང་ལས་འདས་པ་ལ་སྡེ་སྣོད་གསུམ་གྱི་ཆོས་བསྟན་ནས་བསྟན་པ་རིན་པོ་ཆེ་ཡུན་རིང་བསྐྱངས་ཤིང་། དགྲ་བཅོམ་སོགས་འབྲས་བུ་བཞི་ཅི་རིགས་པ་ཐོབ་པ་ཤིན་ཏུ་མང་པོ་བྱུང༌། མཐར་གྲོང་ཁྱེར་བཅོམ་བརླགས་ཀྱི་སྤོས་ཚོང་སྦས་པའི་བུ་ཉེར་སྦས་ལ་བསྟན་པ་ཡོངས་རྫོགས་གཏད་དེ་ལྷག་མེད་དུ་མྱ་ངན་ལས་འདས། སྟོན་པའི་གཏད་རབས་བཞི་པ་ཉེར་སྦས་ཀྱིས་འཁོར་རྣམ་བཞི་ལ་སྡེ་སྣོད་གསུམ་གྱི་ཆོས་ཚུལ་རྒྱ་ཆེར་སྤེལ་ཞིང་། སྐབས་ཤིག་ཏུ་གར་མཁན་དཔའ་བོའི་གཙུག་ལག་ཁང་དུ་འཁོར་ཤིན་ཏུ་མང་པོ་ལ་ཆོས་སྟོན་པ་ན་བདུད་སྡིག་ཅན་གྱིས་བར་དུ་གཅོད་པར་རྩོམ་སྟེ་ཉིན་དང་པོར་འབྲུའི་ཆར་ཕབ། དེ་ནས་རིམ་པ་བཞིན་གོས་དང༌། དངུལ། གསེར་གྱི་ཆར་ཕབ་པས་ཆོས་ཉན་པའི་སྐྱེ་བོའི་ཚོགས་ཇེ་ཉུང་དུ་གྱུར། སླར་ཡང་བདུད་ཀྱི་བུད་མེད་ཕྲུ་གུ་དང་བཅས་པས་གར་མཁན་སོ་དྲུག་ཏུ་སྤྲུལ་ཏེ་སྒྱུ་རྩལ་སྣ་ཚོགས་ཀྱི་གར་དང་རོལ་དབྱངས་ལ་རྩེན་པས་སྐྱེ་བོའི་ཚོགས་ཀུན་དེར་འདུས་ཏེ་འཁོར་དུ་ཆོས་ཉན་པའི་སྐྱེ་བོ་གཅིག་ཀྱང་མེད་པར་གྱུར། དེའི་ཚེ་འཕགས་པ་ཉེར་སྦས་རང་ཉིད་ཀྱང་མེ་ཏོག་གི་ཕྲེང་བ་ཐོགས་ཏེ་གར་མཁན་དེ་དག་གི་གམ་དུ་ཕེབས། དེ་དག་ལ་བསྔགས་པ་བརྗོད་དེ་མེ་ཏོག་གི་ཕྲེང་བ་རེ་གཡོགས་པས་དེ་མ་ཐག་འཕགསཔའི་རྫུ་འཕྲུལ་གྱི་མཐུ་ལས་གར་མཁན་དེ་དག་སྐད་ཅིག་དེ་ཉིད་ལ་ལུས་རྒས་ཤིང་འཁོགས་པ་དང་། དྲི་ངན་གྱིས་ཁྱབ་པ། ཁྱི་རོ་རེ་སྐེ་ལ་འདོགས་པ། མཐོང་བ་ཙམ་གྱིས་སྐྱུགས་བྲོ་ཞིང་ཞེ་མེར་བར་གྱུར་པས། ལྟད་མོ་བ་རྣམས་སྣ་ལག་པས་བཀབ་སྟེ་ཕྱོགས་དང་ཕྱོགས་སུ་བྲོས་ཏེ་བལྟས། བདུད་འཁོར་བཅས་ཀྱང་སྐྲག་ཅིང་དངངས་ནས་སེམས་མི་དགའ་བར་གྱུར། འཕགས་པ་ཉེར་སྦས་ལ་ཕྱག་དང་བཅས་ཕྱིན་ཆད་ཆོས་བསྟན་པར་བར་དུ་མི་གཅོད་པའི་དམ་བཅའ་ཕུལ། འཕགས་པས། ཁྱོད་ཀྱིས་སངས་རྒྱས་ཀྱི་སྐུ་མཇལ་མྱོང་བས་བདེ་བར་གཤེགས་པའི་སྐུ་ཇི་ལྟར་བཞིན་སྤྲུལ་ནས་ང་ལ་སྟོན་ཅིག་ཅེས་བགོས་པས། བདུད་ཀྱིས་མཚན་དང་དཔེ་བྱད་བཟང་པོས་སྤྲས་པའི་སྐྱེས་བུ་ཆེན་པོ་སངས་རྒྱས་སྐུ་དངོས་འཚོ་ཞིང་བཞུགས་པ་ཇི་འདྲ་བ་དེ་འདྲ་ཞིག་ཏུ་སྤྲུལ་པ་དང༌། འཕགས་པས། སངས་རྒྱས་ཕྱག་འཚལ་ལོ། ཞེས་ཕྱག་བྱས་མ་ཐག་བདུད་ཀྱིས་འཕགས་པའི་ཟིལ་མ་བཟོད་ནས་དེ་ཉིད་དུ་མི་སྣང་བར་གྱུར། དེ་ནས་བཟུང་ཇི་སྲིད་འཚོ་བའི་བར་དུ་གར་མཁན་དཔའ་བོའི་གཙུག་ལག་ཁང་དུ་བཞུགས་ནས་ཆོས་བསྟན་པས། ཕུག་པ་སྲིད་དུ་ཁྲུ་བཅོ་བརྒྱད་པ། རྒྱར་ཁྲུ་བཅུ་གཉིས་དང་། དཔངས་ལ་ཁྲུ་དྲུག་ཡོད་པ་ཞིག་གི་ནང་དུ་ཁོང་གི་སློབ་མ་དགྲ་བཅོམ་པ་རེས་ཤིང་བུ་རེ་འཕངས་པས་ནམ་ཞིག་ན་ཕུག་པ་དེ་ཡོངས་སུ་གང་བ་བྱུང༌། འདི་ནི་སྟོན་པའི་གཏད་རབས་རྣམས་ཀྱི་ནང་ནས་མཚན་མེད་པའི་སྟོན་པ་ཞེས་ལུང་བསྟན་པ་ལྟར་སྐུ་ལ་མཚན་དཔེས་མ་སྤྲས་པ་ཙམ་ལས་སངས་རྒྱས་དང་མཛད་པ་མཉམ་པར་བཤད། མཐར་རང་གི་སློབ་མའི་གཙོ་བོ་དྷཱི་ཏི་ཀ་ལ་བསྟན་པ་ཡོངས་རྫོགས་གཏད་ནས་གཙུག་ལག་ཁང་དེར་ཡོངས་སུ་མྱ་ངན་ལས་འདས། སྟོན་པའི་གཏད་རབས་ལྔ་པ་དྷཱིཏི་ཀས་བྲམ་ཟེ་སིདྡྷ་ཞེས་བྱ་བ། ལོངས་སྤྱོད་ཆེ་ཞིང་འཁོར་སྟོང་ཕྲག་དུ་མ་དང་བཅས་པས་ཉི་མ་ལྷར་འཛིན་ནས་མཆོད་པར་བྱེད་པའི་སྐབས་ཤིག་ཏུ་རྫུ་འཕྲུལ་གྱིས་ཉི་མའི་དཀྱིལ་འཁོར་གྱི་དབུས་སུ་བཞུགས་ཤིང་ཉི་འོད་ཕྱོགས་བརྒྱར་སྤྲོས། སླར་ཉི་འོད་དང་འགྲོགས་ཏེ་བྲམ་ཟེ་སིདྡྷི་འཁོར་དང་བཅས་པའི་མདུན་དུ་བབ་པ་ན་དེ་དག་གིས་ཉི་མ་དངོས་སུ་འཛིན་ཏེ་ཕྱག་བྱས། འཕགས་པས་ཆོས་བསྟན་པས་དེ་དག་དད་པ་ཆེས་ཆེར་འཕེལ་བ་དང་འཕགས་པ་རང་གི་སྐུ་དངོས་སུ་བསྟན་ནས་སླར་བདེན་པ་བཞིའི་ཆོས་བསྟན་པས་བྲམ་ཟེ་དེ་དག་གིས་བདེན་པ་མཐོང་། ཀུ་མ་རཱུ་པར་གཙུག་ལག་ཁང་ཆེན་པོ་བརྩིགས། དེའི་ཕྱོགས་བཞིར་དགེ་འདུན་རྣམས་ལ་འཚོ་བ་སྦྱར་བའི་དུས་སྟོན་རྒྱུན་རིང་བྱས་ཏེ་ཕྱོགས་དེར་སངས་རྒྱས་ཀྱི་བསྟན་པ་ཤིན་ཏུ་དར། དུས་གཞན་ཞིག་ཏུ་རྒྱ་གར་ནུབ་ཕྱོགས་མ་ལ་ཝ་ན་རྒྱལ་པོ་དྲེགས་མེད་ཀྱིས། བ་གླང་ཁྲི་ཕྲག་གཅིག་གིས་མཆོད་སྦྱིན་བྱེད་པའི་ཆེད་བྲམ་ཟེ་ཆོས་ལུགས་སྨྲ་བ་བྷྲིཀུ་རཀྵ་ས་སོགས་བྲམ་ཟེ་དུ་མ་གདན་དྲངས་ཏེ་མཆོད་སྦྱིན་གྱི་ཆོ་ག་བྱས་པ་ན། འཕགས་པ་མཆོད་སྦྱིན་གྱི་ས་དེར་ཕེབས་པས་བྲམ་ཟེ་རྣམས་ཀྱིས་སྦྱིན་བསྲེགས་ཀྱི་མེ་སྦར་བར་མ་ནུས་ཤིང་སྔགས་ཀྱང་མི་འཐོན། བ་གླང་རྣམས་བསད་པ་ལྟ་ཅི་རྨ་ཙམ་ཡང་ཕྱུང་བར་མ་ནུས་པར་བྲམ་ཟེ་ཚོས། མཆོད་སྦྱིན་ནམ་སྦྱིན་བསྲེགས་ཀྱི་གེགས་དགེ་སྦྱོང་མགོ་བྲེགས་འདིའོ་ཞེས་འཕགས་པ་ལ་རྡོ་དང་། དབྱུག་པ། ཐལ་བ་སོགས་ཀྱིས་བརྡེགས་ཤིང་བརྡུངས་ཀྱང་ཙན་དན་གྱི་ཕྱེ་མ་དང་མེ་ཏོག་ཏུ་གྱུར་པས་ངོ་མཚར་སྐྱེས་ཤིང་ཕྱག་དང་བཟོད་གསོལ་བྱས། དེ་དག་ལ་སྡེ་སྣོད་གསུམ་གྱི་ཆོས་བསྟན་ནས་སྐྱབས་འགྲོ་དང་བསླབ་པའི་གནས་ལ་བཀོད། ཡུལ་དེར་སངས་རྒྱས་ཀྱི་བསྟན་པ་ཉིན་མོ་ལྟར་གསལ་བར་གྱུར། དེ་ལྟར་འཕགས་པའི་ཡུལ་གྱི་ཕྱོགས་དུ་མར་དམ་པའི་ཆོས་རྒྱ་ཆེར་སྤེལ་བའི་མཐར་ཚོང་དཔོན་གྱི་རིགས་ལས་རབ་ཏུ་བྱུང་བའི་སློབ་མ་འཕགས་པ་ནག་པོ་ལ་བསྟན་པ་གཏད་དེ་རང་ཉིད་ལྷག་མེད་དུ་ཡོངས་སུ་མྱ་ངན་ལས་འདས། 	སྟོན་པའི་གཏད་རབས་དྲུག་པ་ནག་པོས་འཁོར་རྣམ་བཞི་ལ་སྡེ་སྣོད་གསུམ་གྱི་ཆོས་ཚུལ་རྒྱ་ཆེར་གསུངས་ཤིང་། མཛད་པ་དང་འཕྲིན་ལས་བཟང་པོ་ཕྱོགས་ཀུན་བརྡལ་བ་ལས་སིངྒ་ལའི་རྒྱལ་པོ་ཁྲི་ལྡན་སེངྒེས་རང་ཁོངས་ཀྱི་ཚོང་དཔོན་ཞིག་གི་བརྒྱུད་ནས་འཕགས་པའི་སྙན་པ་ཐོས་ཏེ་གདན་འདྲེན་པའི་ཕོ་ཉ་འབྱོར། འཕགས་པ་ནག་པོ་དགྲ་བཅོམ་པ་ལྔ་བརྒྱ་དང་བཅས་པ་རྫུ་འཕྲུལ་གྱིས་ནམ་མཁར་ལྡིང་ཞིང་ཕོ་ཉ་བས་འཕགས་པའི་ཆོས་གོས་ཀྱི་གྲྭར་འཇུས་ཏེ་སིངྒལའི་གླིང་དུ་གཤེགས། ཕོ་ཉ་སྔོན་དུ་སོང་སྟེ་ཡུལ་གྱི་རྒྱལ་པོ་དང་སྐྱེ་བོའི་ཚོགས་མང་པོས་ཕེབས་བསུའི་བཀོད་པ་རྒྱ་ཆེར་བྱས། འཕགས་པ་འཁོར་བཅས་སླར་ཡང་རྫུ་འཕྲུལ་ཀྱིས་སྐུ་ལས་འོད་ཟེར་སྣ་ཚོགས་འཕྲོ་བ་དང་སྟོད་དུ་མེ་སྦར་ཞིང་སྨད་དུ་ཆར་འབེབས་པ་སོགས་ཆོ་འཕྲུལ་སྣ་ཚོགས་པ་སྟོན་བཞིན་གྲོང་ཁྱེར་དུ་བབས་ནས་ཕེབས་པས་སྐྱེ་བོ་ཀུན་དད་པས་ཡིད་འཕྲོག གནས་དེར་ཟླ་བ་གསུམ་གྱི་རིང་སྡེ་སྣོད་གསུམ་ཀྱི་ཆོས་ཚུལ་རྒྱ་ཆེར་གསུངས། གཙུག་ལག་ཁང་དང་དགེ་འདུན་གྱི་སྡེས་གང་བར་མཛད། སྐྱེ་བོ་སྟོང་ཕྲག་དུ་མ་འབྲས་བུ་བཞི་ལ་བཀོད། སངས་རྒྱས་འཇིག་རྟེན་དུ་བྱོན་པའི་སྐབས་སིངྒ་ལའི་གླིང་འདིར་ཡང་ཕེབས་པས་བསྟན་པ་རིན་པོ་ཆེ་ཆེས་ཆེར་དར་བར་གྱུར་ཅིང་། སངས་རྒྱས་མྱ་ངན་ལས་འདས་ནས་ཡུན་རིང་མ་ལོན་བར་བསྟན་པ་ཉམས་པ་འཕགས་པ་ནག་པོས་སླར་ཡང་ཤིན་ཏུ་དར་ཞིང་རྒྱས་པར་མཛད། མཐར་རང་གི་སློབ་མའི་གཙོ་བོ་རྒྱལ་པོའི་རིགས་ལས་རབ་ཏུ་བྱུང་བ་འཕགས་པ་ལེགས་མཐོང་ལ་བསྟན་པ་ཡོངས་རྫོགས་གཏད་དེ་རྒྱ་གར་བྱང་ཕྱོགས་ཀུན་ཤུ་པ་ན་རུ་མྱ་ངན་ལས་འདས།	དེ་ནས་སྟོན་པའི་གཏད་རབས་བདུན་པ་འཕགས་པ་ལེགས་མཐོང་གིས་འཁོར་རྣམ་བཞི་ལ་སྡེ་སྣོད་གསུམ་གྱི་ཆོས་ཚུལ་རྒྱ་ཆེར་བསྟན། སྐབས་ཤིག་རྒྱ་གར་ནུབ་ཕྱོགས་སིན་དྷིའི་གནས་ན་གནོད་སྦྱིན་ཧིངྒ་ལ་ཙི་བྱ་བ་དེ་འདུལ་བའི་ཕྱིར་སིན་དྷིའི་གྲོང་དུ་བསོད་སྙོམས་ལ་ཕེབས། ལྷུང་བཟེད་ཆུས་བཀྲུས་པའི་ཁུ་བ་གནོད་སྦྱིན་མའི་གནས་སུ་བོར་བས་དེ་ཁྲོས་ཏེ་རྡོ་དང་མཚོན་གྱི་ཆར་དྲག་ཏུ་ཕབ་ཀྱང་འཕགས་པ་བྱམས་པའི་ཏིང་ངེ་འཛིན་གྱི་མཐུས་མེ་ཏོག་སོགས་ཀྱི་ཆར་དུ་གྱུར། གནོད་སྦྱིན་མོ་སྐྲག་སྟེ་བྲོས། འཕགས་པས་ཕྱོགས་ཐམས་ཅད་མེས་ཁྱབ་པའི་ཏིང་ངེ་འཛིན་ལ་བརྟེན་ནས་བྲོས་ཀྱང་མ་ཐར། མདུན་དུ་བཅར་ནས་འཕགས་པ་ལ་བཟོད་གསོལ་དང་ཕྱག་བྱས་པས་འཕགས་པས་བསླབ་པའི་གཞི་ལྔ་ལ་བཀོད། དུས་གཞན་ཞིག་ཏུ་རྒྱ་གར་ལྷོ་ཕྱོགས་ཀྱི་ས་ཁུལ་དུ་མར་ཞབས་ཀྱིས་བཅགས་ཏེ་སྡེ་སྣོད་གསུམ་གྱི་ཆོས་རྒྱ་ཆེར་གསུངས། གཙུག་ལག་ཁང་དུ་མ་བརྩིགས། ཕྱོགས་དེ་སྡེ་སྣོད་འཛིན་པའི་དགེ་འདུན་གྱིས་ཡོངས་སུ་ཁྱབ་པར་མཛད། འཛམ་བུ་གླིང་བརྒལ་ནས་གླིང་ཕྲན་དུ་མར་ཕེབས་ཏེ་དེ་དག་ཏུ་གཙུག་ལག་ཁང་དང་དགེ་འདུན་གྱི་སྡེ་བཙུགས་ཏེ་སངས་རྒྱས་ཀྱི་བསྟན་པ་ཤིན་ཏུ་དར་བར་བྱས། 		འདུལ་བ་ལུང་ལས། འོད་སྲུང་ཀུན་དགའ་ཤ་ནའི་གོས་ཅན་དང་། །		ཉེར་སྦས་དྷི་ཏི་ཀ་དང་ནག་པོ་དང་། །		ལེགས་མཐོང་བཅས་ཏེ་སྟོན་པའི་གཏད་རབས་བདུན། །	ཞེས་པ་ལྟར་འདི་དག་ལ་སྟོན་པའི་གཏད་རབས་བདུན་ཞེས་ཡོང་སུ་གྲགས་ཤིང་ཉན་ཐོས་སྡེ་པ་དག་གིས་དེ་ནས་བཟུང་སྟོན་པའི་གཏད་རབས་ཀྱིས་རྒྱུན་ཆད་པར་འདོད། 	དུས་ཕྱིས་ཐེག་པ་ཆེན་པོ་བ་དག་གིས་དྷི་ཏི་ཀས་བསྟན་པ་བྷ་བྷ་ཀ་ལ་གཏད་ཅིང་དེས་བཙུན་པ་བུ་ཧ་ན་ནའ་ཏི། དེ་ནས་རིམ་གྱི་བྷ་དྷུ་མེ་ཏ། དགེ་སློང་རྩིབས། སུ་ན་ཤ་རྟ་སྐད། ཤི་བ། ཀླུ་སྒྲུབ། ཨ་དེ་བ། ར་ཏུ་ན། སང་བྷནན་ཏི། དགེ་སློང་དགྲ་བཅོམ་པ། གྷུ་ཡ་ཤ། ཀུ་མ་ར་ཏ། ཤ་ཡ་ཏ། བ་སུ་བ}པྱ-༦། མ་ནེ་ཏ། ཧ་ཀ་ལི་ཀ་ན་ཡ་ན་ཤ། དགེ་སློང་སེང་གེ་བར་བསྟན་པ་གཏད་པར་བཤད་ཅིང། དེ་དག་ཀྱང་སྙིང་རྗེ་པད་དཀར་གྱི་ལུང་གིས་ཟིན་པ་ཡིན་ནོ། །ཞེས་ཟེར་རོ། །	དེ་ལ་བཀའ་བསྡུ་དང་པོ་ནི་གོང་དུ་བཤད་ཟིན་ཅིང་། གཉིས་པ་ནི་ཡངས་པ་ཅན་གྱི་དགེ་སློང་ཚོས་རུང་བ་མ་ཡིན་པའི་ཆོས་བཅུ་ལ་སྤྱད་དེ་འབྱོར་པ་དང་བཅས་པས། དེ་རྣམས་སུན་ཕྱུང་བའི་ཆེད་དུ་དགྲ་བཅོམ་པ་གྲགས་པས་ཡུལ་སོ་སོར་བརྟེན་གཞི་བྱས་པའི་དགེ་སློང་ཡངས་པ་ཅན་དུ་བསྡུས་ཏེ་དགྲ་བཅོམ་པ་བདུན་བརྒྱ་དང་། གཞན་ཡང་དགེ་སློང་ཤིན་ཏུ་མང་པོ་ཚོགས་པའི་དབུས་སུ་རུང་བ་མ་ཡིན་པའི་ཆོས་བཅུ་རེ་རེ་ནས་སུན་ཕྱུང་ཏེ་ཡངས་པ་ཅན་གྱི་དགེ་སློང་དེ་དག་གནས་ནས་བཏོན། གྲགས་པ་སོགས་དགྲ་བཅོམ་པ་བདུན་བརྒྱས་བཀྲ་ཤིས་གསོ་སྦྱོང་ཚོགས། སྐབས་དེར་རྒྱ་གར་གྱི་ས་ཁྱོན་ཡོངས་རྫོགས་ཆོས་རྒྱལ་མྱ་ངན་མེད་ཀྱིས་དབང་བསྒྱུར་བྱས་པའི་སྐབས་ཡིན་པ་དང་། རྒྱལ་པོ་འདི་ཐོག་མར་བྲམ་ཟེ་ཆོས་ལུགས་པ་ཡིན་ནའང་དུས་ཕྱིས་དཀོན་མཆོག་བླ་མར་འཛིན་པའི་ནང་པར་གྱུར་ཏེ་འཛམ་བུ་གླིང་དུ་མཆོད་རྟེན་བྱེ་བ་གཅིག་བཞེངས་པ་དང་། དགེ་འདུན་ཁྲི་ཕྲག་དུ་མར་གདུགས་ཚོད་སྦྱར་བ་ཕྱོགས་རྣམས་སུ་གཙུག་ལག་ཁང་དང་དགེ་འདུན་གྱི་དུས་སྟོན་བྱས་པ་སོགས་བསྟན་ལ་སྨན་པ་སོགས་བྱ་བ་རླབས་ཆེན་མཛད་པའི་སྐབས་ཡིན་པ་ལྟར། འདིར་ཡང་ཁོང་གིས་མཐུན་རྐྱེན་གྱི་ཡོན་སྦྱར་ཏེ་དགྲ་བཅོམ་པ་གྲགས་པ་སོགས་དགྲ་བཅོམ་པ་བདུན་བརྒྱས་བཀའ་བསྡུ་བ་གཉིས་པ་བྱས་ཤིང་སྐབས་དེར་སངས་རྒྱས་མྱ་ངན་ལས་འདས་ནས་ལོ་བརྒྱ་ལྷག་ཕྱིན་པར་བཤད།	བཀའ་བསྡུ་རིམ་པ་གསུམ་པ་ནི། ཆོས་རྒྱལ་མྱ་ངན་མེད་ཀྱི་ཡང་ཚ་དཔའ་བོ་སྡེའི་སྐུ་རིང་ལ་དགེ་སློང་ལྷ་ཆེན་པོ་ཞེས་བྱ་བ་ཆུང་དུས་ནས་ཕ་མ་དགྲ་བཅོམ་གསུམ་རིམ་གྱིས་བསད་དེ་མཚམས་མེད་ཀྱི་ལས་བྱས། ཆེར་སྐྱེས་པ་ན་རང་བཞིན་གྱིས་ཤེས་རབ་གསལ་ཞིང་བློ་རྣོ་བ་དེས། རང་ཉིད་དགྲ་བཅོམ་ཐོབ་ཟིན་པའི་ཁུལ་གྱིས་མི་ཆོས་བླ་མའི་རྫུན་དུ་མ་སྨྲས་པ་རྣམས་ཕྱིས་སྡེ་སྣོད་གསུམ་གྱི་ནང་དུ་བསྲེ་ལྷད་ཤོར་བ་དང་། ཡང་སྟོན་པ་མྱ་ངན་ལས་འདས་པའི་རྗེས་སྟོན་པའི་ཉན་ཐོས་ཆེན་པོ་རྣམས་ཀྱིས་ཡུལ་དུས་དང་བསྟུན་ནས་སྐད་རིགས་ཆེན་པོ་བཞི་ཅི་རིགས་པའི་ཐོག་ནས་སོ་སོར་ཐར་པའི་མདོ་འདོན་པའི་སྲོལ་ལས། རྩ་བའི་སྡེ་བ་བཞིར་གྱེས་པ་དང་། གོས་ཆོས་དང་སྣམ་སྦྱར་གྱི་སྣམ་ཕྲན་མང་ཉུང་སོགས་ལ་བརྟེན་ནས་རྒྱལ་པོ་དཔའ་བོའི་སྡེ་ནས་རིམ་པ་བཞིན། དགའ་བོ། པད་མ་ཆེན་པོ། རྒྱལ་པོ་ཀ་ནི་ཀའི་བར་སྔ་ཕྱིར་མི་རབས་བཞི་ཙམ་གྱི་རིང་ལ་དགེ་འདུན་ཕན་ཚུན་རྩོད་པ་རྒྱ་ཆེར་བྱུང་བའི་མཐར་རྩ་བའི་སྡེ་བ་བཞི་ལས་བཅོ་བརྒྱད་དུ་གྱེས་ཤིང་། ད་དུང་མུ་མཐུད་རྩོད་པ་བྱུང་བར་ཛ་ལན་དྷ་རིའི་རྒྱལ་པོ་ཀ་ནི་ཀས་མཐུན་རྐྱེན་སྦྱར་ཏེ། རྒྱ་གར་ནུབ་ཕྱོགས་ཁ་ཆེ་ཀུ་པ་ནའི་གཙུག་ལག་ཁང་དུ་དགྲ་བཅོམ་པ་ལྔ་བརྒྱ་དང་། བྱང་སེམས་ལྔ་བརྒྱ། སོ་སྐྱེ་པཎྜི་ཏ་ལྔ་བརྒྱ་འདུས་ནས། སྡེ་བ་བཅོ་བརྒྱད་ཀྱི་གྲུབ་མཐའ་ཡོངས་རྫོགས་ཚུལ་ཁྲིམས་སྟོན་པས་འདུལ་བ་ལ་སྣང་། ལྷག་པའི་སེམས་བརྟན་པར་མདོ་སྡེ་ལ་འཇུག  མྱང་འདས་དང་མཐུན་ཞིང་ཤེས་རབ་ཀྱི་བསླབ་པ་སྟོན་པའི་ཆོས་ཉིད་དང་མི་འགལ་བས་སངས་རྒྱས་ཀྱི་བཀའ་ཉིད་དུ་སྒྲུབ། གཞན་ཡང་ཆོས་ཐམས་ཅད་ལྟ་བ་བཀའ་བཏགས་ཀྱི་ཕྱག་རྒྱ་བཞིས་རྒྱས་བཏབ་པ་དང་། དགྲ་བཅོམ་པ་རྣམས་ཀྱིས་རྣམ་པར་དབྱེ་བ་མཛད་པ་དང་། དེ་དག་ཀྱང་སངས་རྒྱས་ཀྱི་བྱིན་རླབས་ལས་བྱུང་བ་དང་། རྒྱལ་པོ་ཀྲི་ཀྲིའི་རྨི་ལྟས་བཅུའི་ནང་ཚན་བྱིས་པ་བཅོ་བརྒྱད་ཀྱིས་རས་ཡུག་ལ་རྩོད་ནས་རས་ཡུག་བཅོ་བརྒྱད་དུ་གྱེས་ཀྱང་རྩ་བའི་རས་ཡུག་སོ་ན་གནས་པ་བཅས་རྒྱུ་མཚན་དུ་བྱས་ནས་སྡེ་པ་བཅོ་བརྒྱད་པོ་ཐམས་ཅད་ཀྱང་སངས་རྒྱས་ཀྱི་བཀའ་ཁོ་ན་ཉིད་དུ་གཏན་ལ་ཕབ་ཅིང་། ཕྱིན་ཆད་རྩོད་པ་མི་བྱེད་པའི་ཆེད་སྐབས་དེའི་སྡེ་སྣོད་ལ་མཁས་པའི་དགྲ་བཅོམ་པ་ཚོས་སྡེ་བ་བཅོ་བརྒྱད་ཀྱི་བྱུང་རིམ་དང་དེ་དག་གི་ལྟ་གྲུབ་ཡོངས་རྫོགས་ཕྱོགས་བསྡོམས་ཀྱིས་བྱེ་བྲག་བཤད་མཛོད་ཆེན་མོ་ཞེས་བྱ་བ་བརྩམས། (འདི་ཉིད་སྔོན་བྱོན་ལོ་ཙཱ་བ་ཚོས་བོད་དུ་ཆ་ཚང་བར་འགྱུར་བ་མེད་ཀྱང་དུས་ཕྱིས་ཡོངས་ཀྱི་དགེ་བའི་བཤེས་གཉེན་ཆེན་པོ་འདན་མ་སྟོང་དཔོན་རིན་པོ་ཆེ་རྒྱ་ནག་ཏུ་ཕེབས་དུས་ཁོང་དང་རྒྱའི་ལོ་ཙཱ་ཆེན་པོ་དེ་སྔོན་གདན་ས་འབྲས་སྤུངས་སུ་ཆོས་ཞུགས་གནང་ཏེ་བྲག་དཀར་བློ་བཟང་དཔལ་ལྡན་གྱི་དྲུང་ནས་མདོ་སྔགས་ཀྱི་གཞུང་ལུགས་རྒྱ་ཆེ་ཁྲིད་པར་མ་ཟད། བྱང་ཆུབ་ལམ་རིམ་ཆེན་མོ་སོགས་རྗེའི་གསུང་རབ་དུ་མ་རྒྱ་སྐད་དུ་བསྒྱུར་མྱོང་མཁན་བོད་མིང་བློ་བཟང་ཆོས་འཕགས་འབོད་པ་གཉིས་ཀྱིས་རྒྱ་ཡིག་གི་བྱེ་བྲག་བཤད་མཛོད་ཆེན་མོའི་ཐོག་ནས་བོད་སྐད་དུ་ཕབ་བསྒྱུར་བྱས་ཏེ་དུས་འགྱུར་མ་བྱུང་བའི་སྔོན་ཙམ་ན་ནོར་གླིང་དུ་གླེགས་བམ་གདན་འདྲེན་བྱས་ཟིན་ཀྱང་དུས་འགྱུར་བྱུང་བའི་རྗེས་བོར་བརླཊ་སོང་ཡོད་མེད་མ་ཤེས) བཀའ་བསྡུ་འདི་ནི་སྟོན་པ་མྱ་ངན་ལས་འདས་ནས་ལོ་ཉིས་བརྒྱ་ལྷག་གི་སྐབས་སུ་བྱས་པ་ཡིན་ནོ།།		སྟོྃན་མཆོག་མཚན་དཔེའི་ཉི་གཞོན་ནུབ་ན་ཡང་།།		སྟོྃན་པའི་དམ་ཆོས་ལུང་རྟོགས་རིན་ཆེན་མཛོད།།		སྟོྃན་པས་གང་ལ་གཏད་པའི་གཏད་རབས་རྣམས།།		སྟོྃན་པའི་བསྟན་ལ་སྟོན་པ་དངོས་འདྲ་མཛེས།།		བདེྃ་གཤེགས་གསུང་རབ་རིན་ཆེན་སྣང་བའི་མཛོད།།		བདེྃ་གཤེགས་གསུང་སྐྱེས་དམ་པ་དེ་དག་གིས།།		བདེྃ་གཤེགས་དགོངས་པའི་ཀློང་ལས་མི་འགོངས་པར།།		བདེྃ་བླག་བསྡུས་པའི་བཀའ་དྲིན་ཇི་ལྟར་གཞལ།།ཞེས་ཀྱང་སྨྲས་སོ།།